Uitgebreide kragonderbrekings aan Oos-Rand ná brandFoto: Twitter via @crimeairnetwork Themba Gadebe, woordvoerder van die Ekurhuleni-metropolitaanse munisipaliteit, het aan Maroela Media gesê ŉ fout aan die kragnetwerk het veroorsaak dat ŉ transformator by ŉ substasie in Rynfield omstreeks 05:00 aan die brand geslaan het. “Dit het daartoe gelei dat vier mini-substasies in Crystal Park en Rynfield ook aan die brand geslaan het weens die brand by die hoofsubstasie. Die Benburg-substasie, wat die noordelike dele van Benoni, dele van Kemptonpark en Daveyton voorsien, het ook ŉ kortsluiting veroorsaak,” het Gadebe gesê. “Gelukkig het net een van die twee transformators by die hoofsubstasie gebrand danksy die vinnige reaksie van die brandbestryders.” Volgens Gadebe koel tegnici tans die gebrande toerusting af sodat die skade behoorlik vasgestel en die oorsaak van die fout ondersoek kan word. Gebiede wat tans geraak word, sluit Northmead, Ebotse, Crystal Park, Morehill, Putfontein, Brentwood Park, Fairleads en die omliggende kleinhoewes in. “Ons het reeds ŉ transformator opgespoor wat die gebrande een sal kan vervang,” het Gadebe gesê. “Tegnici werk so vinnig moontlik om die kragvoorsiening te herstel.”